Interpol soek amptelik na Guptas | Maroela Media
Interpol het nou amptelik sogenaamde rooi kennisgewings vir Atul en Rajesh Gupta uitgereik in 'n poging om die twee broers na Suid-Afrika terug te bring sodat hulle hiér verhoor kan word.
Die broers word gesoek in verband met aanklagte van bedrog en geldwassery.
Interpol het egter geweier om rooi kennisgewings vir hul vroue, Chetali en Arti, uit te reik.
Hermione Cronje, hoof van die Nasionale Vervolgingsgesag (NVG) se ondersoekdirektoraat (OD), het Dinsdag aan Maroela Media bevestig dat die rooi waarskuwings uitgereik is.
Dít volg sowat sewe maande nadat die OD in Julie verlede jaar aangekondig het dat hy rooi kennisgewings teen die broers en hul vroue bekom het, maar dit later duidelik gemaak het dat hierdie kennisgewings slegs "onder oorweging" is.
Die rooi kennisgewings wat wel nou uitgereik is, hou verband met die R25 miljoen-saak rakende Nulane Investments wat in Junie weer in die Bloemfonteinse hooggeregshof aangehoor sal word.
Dié saak hou verband met beweerde tenderbedrog ten bedrae van R24,9 miljoen wat tussen November 2011 en April 2012 deur die Vrystaatse departement van landbou aan Nulane betaal is.
Van Nulane is die geld oorgeplaas na Islandsite Investments, 'n maatskappy wat deur die Guptas besit en bestuur word.
Die R24,9 miljoen is glo aan Nulane betaal om 'n lewensvatbaarheidstudie te doen vir die Vrystaatse departement van landbou se Mohoma-Mobung-projek – op die grondslag dat Nulane die unieke vaardighede het om dit te doen.
Die omstrede Vrede-suiwelprojek wat aan Estina, 'n oënskynlike bemagtigingsmaatskappy, toegeken is, is ingevolge dieselfde program op die been gebring.
Kan jy nou glo?????
sien is GLO! dat die gemors uitgelewer word!!!!
Betaal my, ek sal hul gaan haal.
R25 miljoen is kleingeld vir hulle. Die mense is veronderstel om vir miljarde van Eskom en Transnet ook ondersoek te word.